घाटशिला. पूर्व नक्सली कान्हू मुंडा सरेंडर के बाद सरकार से मिले 25 लाख रुपए में से 10 लाख अपने गांव जियान के विकास पर खर्च करेगा। यह राशि ग्रामीणों की सहमति से खर्च होगी। इसके लिए एक कमेटी बनाई जाएगी। यही कमेटी फैसला लेगी कि राशि किस मद में खर्च की जाए। गांव की सबसे बड़ी जरूरत क्या है। हालांकि सबसे ज्यादा खर्च पेयजल, शौचालय और गांव की छोटी-मोटी जरूरतों को पूरा करने पर होगा। कान्हू के इस पहल को बड़े बदलाव के रूप में देखा जा रहा है। ऐसा होने के बाद गांव की तस्वीर बदल जाएगी।
माओवादियों के झारखंड-बंगाल-ओड़िशा बाॅर्डर कमेटी के रीजनल सचिव कान्हू मुंडा ने 15 फरवरी को गुड़ाबांधा के जियान गांव में सात साथियों के साथ सरेंडर किया था। वह अभी घाटशिला जेल में है। सरकार की ओर से कान्हू पर घोषित 25 लाख रुपए के इनाम की राशि उसकी पत्नी को दे दी गई है। जमशेदपुर के ग्रामीण एसपी शैलेंद्र प्रसाद वर्णवाल ने बताया कि कान्हू मुंडा की सोच में बड़ा बदलाव आया है। बंदूक छोड़कर समाज की मुख्यधारा में शामिल होने के बाद से वह गांव के विकास के प्रति काफी चिंतित है। उसने कहा है कि 25 लाख रुपए में से 10 लाख रुपए वह जियान गांव के विकास पर खर्च करना चाहता है। यह अच्छी पहल है।
hin_Deva hin_Deva